
РЕПУБЛИКА БЪЛГАРИЯ
МИНИСТЕРСТВО НА ПРАВОСЪДИЕТО

НА РЕПУБЛИКА БЪЛГАРИЯ


Д  О  К  Л  А  Д

от
ГЕОРГИ ГЕОРГИЕВ – МИНИСТЪР НА ПРАВОСЪДИЕТО


ОТНОСНО: Проект на Постановление на Министерския съвет за изменение на Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, приета с Постановление № 167 на Министерския съвет от 1992 г. 


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане проект на Постановление на Министерския съвет за изменение на Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, приета с Постановление № 167 на Министерския съвет от 1992 г. 

1. Причини, които налагат приемането на проекта на Постановление на Министерския съвет за изменение на Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, приета с Постановление № 167 на Министерския съвет от 1992 г. (Тарифа № 1) 
Решаващ фактор за принадлежността към народа на една държава е гражданството като самостоятелен правен институт. През 1955 г. Международният съд на ООН в Хага се произнася по същността на гражданството като трайна правна и политическа връзка на съпринадлежност между физическото лице и държавата, от което отношение произтичат права и задължения за двете страни. Тази връзка има важни вътрешноправни и външноправни последици.[footnoteRef:1] [1:  Друмева, Е., Конституционно право, С., 2008, стр. 35 и 36. ] 

Най-важните вътрешноправни последици са свързани с активното и пасивното избирателно право, правото на свободно движение и пребиваване, дипломатическа и консулска защита. С членството на Република България в Европейския съюз от 1 януари 2007 г. всеки български гражданин е и гражданин на Европейския съюз с произтичащите от това последици. Последиците от европейското гражданство са уредени в чл. 17–21 от Договора за създаване на Европейска общност (ДСЕО) и се съдържат в дял V „Гражданство“ от Хартата на основните права на Европейския съюз, прогласена от Европейската комисия, Европейския парламент и Съвета на Европейския съюз на 7 декември 2000 г. в Ница и станала част от Лисабонския договор, реформиращ ЕС. Те включват право на добра администрация, право на достъп до документи, право на достъп до европейския омбудсман, право на петиции до Европейския парламент, свободно движение и пребиваване, дипломатическа и консулска закрила, активно и пасивно избирателно право в изборите за Европейски парламент и органите за местно самоуправление.
В този смисъл производството във връзка с българското гражданство не може да се разглежда формално като предоставяне на услуга, за стойността на която се вземат предвид необходимите материално-технически и административни разходи по нейното предоставяне, по следните съображения:
1.	Гражданството като елемент на националната сигурност и суверенитета на държавата:
Актуализираната стратегия за национална сигурност на Република България[footnoteRef:2], приета с Решение на Народното събрание от 14 март 2018 г., обн., ДВ, бр. 26 от 2018 г., с времеви хоризонт до 2025 г., утвърждава, че политиката на Република България в сферата на сигурността се изгражда върху ценностите на демокрацията, на националната ни култура, основните права и свободи, на равните възможности за развитие на личността, както и на Конституцията на страната и основополагащите актове за гарантиране на международната сигурност. В т. II.2. „Национални интереси“ от Стратегията е посочено, че жизненоважни интереси са съхраняване и развитие на националната идентичност, изграждаща се на основата на българско гражданство. Трансграничната организирана престъпност на Балканите и особено нейните проявления, свързани с нелегалния трафик на хора, с изготвянето и разпространяването на неистински български и чужди документи за самоличност, незаконни схеми за получаване на визи, на право за дългосрочно пребиваване и получаване на българско гражданство, са изведени като отделни рискове и заплахи пред националната сигурност.  [2:  https://www.me.government.bg/files/useruploads/files/akt.strategiq2020.pdf      ] 

Според чл. 1, ал. 2 и 3 от Конституцията на Република България цялата държавна власт произтича от народа. Никоя част от народа, политическа партия или друга организация, държавна институция или отделна личност не може да си присвоява осъществяването на народния суверенитет. От гледна точка на конституционното право понятието „народ“ – като първичен източник на цялата държавна власт, в тесен смисъл обхваща само гражданите на съответната държава. Правомощието как да бъде уредено гражданството е важен и изключителен атрибут на държавния суверенитет. От пълната и върховна власт на държавата (суверенитета) произтича основното положение, че тя регламентира кой и в какво отношение принадлежи към нея. Правната уредба на тези въпроси формира института на гражданството, в който народът на демократичната държава се конституира като източник и носител на нейната власт.
2.	Гражданството като елемент на националната идентичност:
Гражданството често се свързва с национална идентичност. Докато в миналото националната (етническата) идентичност се е свързвала с гражданството, то през последната половина на миналия век наблюдаваме постепенна либерализация и отделяне на етноса от гражданството. Напоследък обаче въпросите за националната идентичност, гражданството и принадлежността са отново на дневен ред в контекста на дебатите, които се водят за имиграцията и интеграцията.
Понятията „гражданство“ и „националност“ често се използват, за да се означи правната връзка (правоотношението) между държавата и индивида. „Националност“ се ползва повече като правен термин, докато „гражданството“ се ползва по-широко и се свързва с правата, задълженията и практиките, свързани с този статус. Понякога „националност“ се свързва и с принадлежност към определена етническа общност. В Европейския съюз понятието „гражданство на Съюза“ се въвежда с Маастрихския договор през 1991 г. като допълнителен правен статут на всяко лице, което е гражданин на държава членка.
Очертаното важно обществено значение на института на гражданството обосновава необходимостта от преразглеждане на таксите в производствата по придобиване, загубване и възстановяване на българското гражданство.
Размерът на таксите в производството във връзка с българското гражданство е определен с Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, буква Г, като следва да се отбележи, че последното изменение на повечето такси е от 2007 г., а за две от таксите – по т. 60 и 62, не е правена актуализация от 1998 г.
Към настоящия момент таксите са изключително ниски. Например, най-масовата такса по молби за придобиване и за възстановяване на българско гражданство от лица, на които родителите или единият от родителите е български гражданин или е от българска народност, е 30 лева. За сравнение:
- Таксата, събирана от Министерството на външните работи, за приемане, обработване и препращане на документи за придобиване, освобождаване, възстановяване или установяване на българско гражданство до Министерството на правосъдието е в размер на 50 Евро, съгласно чл. 12, ал. 1 от Тарифа № 3 за таксите, които се събират за консулско обслужване в системата на Министерството на външните работи по Закона за държавните такси, т.е. за лицата от български произход, които подават молбата си за натурализация в дипломатическо или консулско представителство на Република България в чужбина, дължимата държавна такса само за приемане и изпращане в Министерството на правосъдието на документите е по-висока от таксата за самата процедура по натурализация.
- Таксата, която събира от Министерството на вътрешните работи, за разрешаване на постоянно пребиваване на чужденец в Република България е в размер на 1000 лева – чл. 12, ал. 1 от Тарифа № 4 за таксите, които се събират в системата на Министерството на вътрешните работи по Закона за държавните такси. 
От сравнителния анализ става ясно, че размерите на таксата за натурализация,  възстановяване и освобождаване от българско гражданство е в пъти по-ниска от размерите на таксите за разрешаване на статут на постоянно пребиваване в Република България.
Съгласно законодателно проучване от 2019 г., възложено от Народното събрание, относно „Правен анализ на практиките, свързани предоставяне на гражданство в държави-членки на Европейския съюз“, размерът на таксите в производството по предоставяне на гражданство в изследваните европейски държави, в сравнение с размера на таксите за същата дейност в производството във връзка с българското гражданство, е по-висок от 2 до 47 пъти или средно – 25 пъти по-висок[footnoteRef:3]. [3:  https://parliament.bg/en/students-program/ID/237] 

Високата обществена значимост на института на гражданството се обосновава и от броя на регистрираните в Министерството на правосъдието молби за промяна на гражданството, както и от броя на уважените такива. Лицата, подаващи молби за промяна на гражданството, са около 23 000 годишно, а уважените – средно около 13 400 годишно[footnoteRef:4]. [4:  Вж. по-подробно в приложената към документацията ЧПОВ] 

Както беше отбелязано по-горе, размерът на таксите в производството във връзка с българското гражданство, определен с Тарифа № 1, последно е променян за повечето такси през 2007 г., а за две от тях – по т. 60 и 62, последната актуализация е от 1998 г.
След този дълъг период са настъпили някои важни външно-политически промени в Република България, които намират пряко отражение по отношение на гражданството в дългосрочен план. 
На първо място, с присъединяването на Република България към Европейския съюз от 1 януари 2007 г. всеки български гражданин придобива европейско гражданство с произтичащите от това последици, като една от най-важните е свободата на движение и пребиваване. 
На 30 декември 2023 г. Съветът на Европейския съюз постигна съгласие да премахне контрола по вътрешните въздушни и морски граници с България и Румъния. На 12 декември 2024 г. Съветът взе решение за премахване на проверките на лица и по вътрешните сухопътни граници с двете държави и между тях. В резултат на това от 1 януари 2025 г. България и Румъния са пълноправни членове на Шенгенското пространство.
Една от основните цели на Шенгенското пространство е да защитава своите граждани чрез засилено сътрудничество между полицията, митническите органи и органите за контрол на външните граници на всички държави членки. Тези нови форми на сътрудничество бяха въведени, за да се компенсират рисковете от пропуски в сигурността, произтичащи от премахването на контрола по вътрешните граници.
С присъединяването към Шенгенското пространство важността на региона нараства предвид активната роля на страната ни за поддържане на международния мир, както и ангажиментите ѝ по охраната на външните граници на ЕС.
В този смисъл размерът на държавните такси, заплащани в производството във връзка с българското гражданство, определен в Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, приета с Постановление № 167 на Министерския съвет от 1992 г., следва да бъде приведен в  съответствие с института на гражданството като част от държавния суверенитет, националната сигурност и националната идентичност.

2. Целите, които се поставят с предлагания акт
За решаването на идентифицираните проблеми с проекта на акт се цели привеждане в съответствие на размера на държавните такси, заплащани в производството във връзка с българското гражданство, определен в Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, приета с Постановление № 167 на Министерския съвет от 1992 г., с института на гражданството като част от държавния суверенитет, националната сигурност и националната идентичност.

3. Очакваните резултати от приемането на проекта на Постановление на Министерския съвет за изменение на Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, приета с Постановление № 167 на Министерския съвет от 1992 г., са следните: 
С приемането на предложените изменения в Тарифа № 1 може да се очаква:
- преодоляване на несъответствието на размера на държавните такси, заплащани в производството във връзка с българското гражданство, определен в Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, приета с Постановление № 167 на Министерския съвет от 1992 г., с института на гражданството като част от държавния суверенитет, националната сигурност и националната идентичност;
-  намаляване на потенциалната възможност за рискове и заплахи за националната сигурност и за съхраняването и развитието на националната идентичност;
-  създаване на условия за защита на националните интереси и за постигането на националните цели и приоритети;
-   дългосрочен положителен ефект върху държавния бюджет на Република България.
В тази връзка се предвижда десетократно увеличение на размера на таксите по молби за придобиване и възстановяване на българско гражданство.
По молби за освобождаване от българско гражданство и по молби за издаване на удостоверения за гражданство по чл. 39 ЗБГ се предлага петкратно увеличение на размера на таксите.
За част от останалите дейности, свързани с издаване на различни удостоверения във връзка с българското гражданство, увеличението на таксите е два пъти.
Предлаганите промени в Тарифа № 1 ще доведат до повишаване на административните разходи за лицата, подаващи молби за промяна на гражданството. Административните разходи са оправдани, поради очакваните положителни въздействия. 

4. Финансови и други средства, необходими за прилагането на новата уредба
По проекта е изготвена финансова обосновка съгласно приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация - за актове, които не оказват въздействие върху държавния бюджет. При приемане на проекта на акт се очаква увеличение на приходите по бюджета на Министерството на правосъдието. Предложените промени няма да доведат до увеличение на разходите по бюджета на Министерството на правосъдието.

5. Анализ за съответствие с правото на Европейския съюз
Проектът на Постановление на Министерския съвет за изменение на Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, приета с Постановление № 167 на Министерския съвет от 1992 г., не съдържа разпоредби, въвеждащи актове на Европейския съюз, поради което не е приложена таблица за съответствие с правото на Европейския съюз.
В изпълнение на чл. 20, ал. 2 от Закона за нормативните актове е извършена частична предварителна оценка на въздействието на проекта на акт. 
Съгласно чл. 26, ал. 3 от ЗНА проектът на акт, заедно с доклада към него, частичната предварителна оценка на въздействието и становището на дирекция „Модернизация на администрацията“ на Министерския съвет са публикувани на интернет страницата на Министерството на правосъдието, както и на Портала за обществени консултации към Министерския съвет, като на заинтересованите лица е предоставен 30-дневен срок за предложения и становища по проекта.
За постъпилите становища е съставена справка по чл. 26, ал. 5 от ЗНА, която е публикувана на интернет страницата на Министерството на правосъдието, както и на Портала за обществени консултации към Министерския съвет.
Проектът е съгласуван в съответствие с чл. 32 от Устройствения правилник на Министерския съвет и на неговата администрация, като направените бележки и предложения са отразени в приложената справка – таблица.
Проектът на акт не съдържа разпоредби, свързани с въвеждането на регулаторни режими.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

С оглед на гореизложеното и на основание чл. 8, ал. 2 от Устройствения правилник на Министерския съвет и на неговата администрация предлагам Министерският съвет да приеме предложения проект на Постановление на Министерския съвет за изменение на Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерството на правосъдието, приета с Постановление № 167 на Министерския съвет от 1992 г. 

